b'\n_START_ARTICLE_\nHidroelektrana Gojak\n_START_PARAGRAPH_\nHidroelektrana Gojak ili HE Gojak je proto\xc4\x8dna (to\xc4\x8dnije akumulacijsko/proto\xc4\x8dna) hidroelektrana koja ima brane na rijekama Ogulinskoj Dobri i Zagorskoj Mre\xc5\xbenici, a strojarnicu na Goja\xc4\x8dkoj Dobri. Prema planovima na rijeci Dobri bi trebalo biti 5 hidroelektrana, a uz HE Gojak je 2010. pu\xc5\xa1tena u rad i HE Le\xc5\xa1\xc4\x87e. Ukupna instalirana snaga HE Gojak je 55,5 MW (3 Francisove turbine x 18,5 MW iz 1959. i obnovljene 2006.). Raspolo\xc5\xbeivi konstruktivni pad vode je 118 metara. Ukupni instalirani volumni protok je 57 m\xc2\xb3/s (3 x 19 m\xc2\xb3/s). Srednja godi\xc5\xa1nja proizvodnja elektri\xc4\x8dne energije je 191 GWh, dok je masimalna proizvodnja bila 280 GWh (2010.). HE Gojak je pu\xc5\xa1tena u pogon 1959.\n_START_SECTION_\nUmjetno jezero Sabljaci\n_START_PARAGRAPH_\nPravi biser ogulinskog kraja je umjetno jezero Sabljaci, udaljeno svega oko 3 kilometra od Ogulina. Jezero Sabljaci je umjetno stvoreno jezero u svrhu akumuliranja vode rijeke Zagorska Mre\xc5\xbenica za potrebe proizvodnje elektri\xc4\x8dne energije HE Gojak. Ovo jezero je tunelom povezano s jezerom Bukovnik udaljenim oko kilometar i pol, odakle se nastavlja tunel prema Hidroelektrani Gojak, udaljenoj oko desetak kilometara od Ogulina. Povr\xc5\xa1ina jezera Sabljaci je oko 170 hektara, pa zauzima jedanaesto mjesto u nizu jezera Hrvatske. Zbog toga ga mnogi zovu "Ogulinsko more". Na jezeru se odr\xc5\xbeavaju preko ljeta "Jezerske igre", razni sportovi na vodi kao \xc5\xa1to su veslanje, jedrenje, plivanje i ronjenje, sportski ribolov i drugo. Rijeka Zagorska Mre\xc5\xbenica izvire u Ogulinkom Zagorju i skuplja se u umjetno jezero Sabljaci.\n_START_SECTION_\nUmjetno jezero Bukovnik\n_START_PARAGRAPH_\nJo\xc5\xa1 jedno jezero \xc4\x8dini rijeka Dobra ne\xc5\xa1to prije nego \xc5\xa1to ponire u \xc4\x90ulinom ponoru. Naime, negdje oko jedan kilometar udaljeno od centra Ogulina na rijeci Dobri je podignuta brana, te je na taj na\xc4\x8din stvoreno jo\xc5\xa1 jedno umjetno jezero Bukovnik. Iz tog jezera se kanalima dugima i do 30 kilometara voda odvodi do Hidroelektrane Gojak, gdje pomo\xc4\x87u nje dobivamo elektri\xc4\x8dnu energiju.'